Башҡортостан Республикаһының Ейәнсура районы муниципаль районының муниципаль автоном мәҙәниәт учрежденияһының

“Ейәнсура биләмә – ара үҙәк балалар китапханаһы».

**Башҡортостандың халыҡ шағиры,**

**Салауат Юлаев исемендәге**

**премия лауреаты Рәми Ғариповтың**

**тормош юлы һәм ижадына арналған**

**әҙәби-музыкаль кисәгә сценарий**

**Маҡсат:** Р. Ғариповтың тормош юлы менән таныштырыу. Шағирҙың ижадына ҡыҙыҡһыныу уятыу һәм хөрмәт тәрбиәләү. Уның ижады аша уҡыусыларҙа Тыуған илгә мөхәббәт, илһөйәрлек тойғолары, уҡыусыларҙы патриотик рухта тәрбиәләү.

**Йыһазландарау**: шағирҙың портреты, мультимедиа проекторы, китаптар күргәҙмәһе.

**Кисә барышы:** Хәйерле көн, шиғри йәнле, нескә күңелле китап һөйөүсе дуҫтарыбыҙ, ҡәҙерле уҡыусылар, хөрмәтле ҡунаҡтар!

Яратҡан шағирыбыҙ, Башҡортостандың халыҡ шағиры, Салауат Юлаев премияһы лауреаты, тәржемәсе Рәми Ғариповҡа арналған әҙәби кисәбеҙҙе башлайыҡ.

Бына тағы ергә февраль килде. Һәм был айҙың 12-се көнөндә Рәми Ғариповтың тыуыуына ....... йыл да булып китте.

Февраль, февраль… Рәми Ғәриповты донъяға алып килгән һәм донъянан алып киткән буранлы февраль. Уның яҙмышы ла ел-дауыллы бурандарға оҡшаш.

Бөгөн беҙ шағирыбыҙҙың оло таланты алдында баш эйәбеҙ. Әҙәби кисәбеҙҙе Рәми Ғариповтың "Бәхет” исемле шиғыры менән асып ебәрергә рөхсәт итегеҙ.

**1 – се уҡыусы "Бәхет” шиғырын уҡый.**

Шағир ижадында “Бәхет” һүҙе йыш ҡына “мөхәббәт”, “тыуған ил”, “туған тел” һүҙҙәре менән тығыҙ бәйләнештә бирелә. Был йәһәттән ҡарағанда, автор бәхетле, сөнки уның туған теле, тыуған иле, халҡы, әйтер һүҙе, мөхәббәте бар.

Видеоролик ҡарарға тәҡдим итәм. ( **Видеоролик)**

Хәҙер бер аҙ шағирыбыҙҙың биографияһына байҡау яһайыҡ.

Башҡортостандың халыҡ шағиры, Салауат Юлаев исемендәге дәүләт премияһы лауреаты Рәми Йәғәфәр улы Ғарипов 1932 йылдың 12 февралендә Салауат районы Арҡауыл ауылында колхозсы ғаиләһендә тәүге бала булып донъяға килгән. Атаһы һуғышҡа киткәндә, Рәмигә бары 9 йәш була. Ғаиләлә

4 бала, иң олоһо Рәми. Атаһы 1943 йылда Сталинград янындағы һуғышта һәләк була. Рәмигә иң оло бала булараҡ бөтә ауырлыҡтарҙы татырға тура килә - аттар көтә, бесән саба. Ауыл мәктәбендә ете класты тамамлағас, Өфөгә килеп 9-сы башҡорт мәктәбенә уҡырға инә. Шул мәктәп янындағы интернатта тәрбиәләнә. Интернат йылдары – шағир тормошоноң мөһим осоро, яҡты хыялдар менән тулған йылдар ул.

Рәми мәктәп йылдарында ғәжәп үҙенсәлекле уҡыусы була. Пушкин, Гоголь, Тургенев һәм башҡа классиктарҙың әҫәрҙәрен йотлоғоп уҡый. Чернышевский, Добролюбов менән мауыға, Рахметов кеүек булыу тураһында хыяллана. Йәштәштәре шуға күрә лә уға “Рахметов” тип өндәшкәндәрҙер. Шулай уҡ уға сабыр, аҡыллы, ипле булғаны өсөн **“бабай”** тигән ҡушамат та йәбешкән булған.

Мәктәпте тамамлағас, Башҡортостан Яҙыусылар союзы тәҡдиме менән Мәскәүҙәге Максим Горький исемендәге әҙәбиәт институтына уҡырға инә. Мәскәүҙә Рәми Ғарипов үҙенең ғүмерлек мөхәббәтен осрата. Институтты уңышлы тамамлай һәм Надежда Васильевна менән Өфөгә ҡайта. Баш ҡалала оҙаҡ йылдар фатирһыҙ интеккәндән һуң, ауылға ҡайтырға мәжбүр булалар.

Рәми Ғәрипов яҡты донъяла ни бары 45 йыл ғына йәшәй. Йондоҙҙай бик яҡты балҡый ҙа ул, атылып, тағы ла сағыуыраҡ балҡып һүнә. Уның ижади ғүмере — ни бары 20 йыл.Үҙе иҫән саҡта уның ете китабы ғына баҫылып сыға “Йүрүҙән”, “Таш сәскә”, “Һабантурғай йыры”, “Осоу”, “Аманат”, “Миләш-кәләш”. Үлгәндән һуң “Йондоҙло уйҙар”, “Умырзая йыры”, “Ҡайтыу” шиғри йыйынтыҡтары сыға.

Халыҡ күңеленә инеп ҡалырҙай ниндәй әҫәрҙәр ижад иткән Рәми Ғарипов тигәндә, иң беренсе сиратта – туған тел һәм халҡы тураһындағы шиғырҙар улар. Милләтебеҙҙең нисә быуын балалары уның “Туған тел ” шиғырын уҡып , үҙ халҡын һәм уның телен яратырға өйрәнә.

**2 – се уҡыусы уҡый “Туған тел” шиғыры.**

**3 – се уҡыусы уҡый “Башҡорт теле” шиғыры.**

**4 – се уҡыусы уҡый “Саған” шиғыры.**

Шағирҙың тәүге китабына ингән “Әсәм ҡулдары” исемле шиғыры тураһынада Башҡортостандың халыҡ шағиры Мостай Кәрим бына ниҙәр әйткән: “ Был әҫәр мине тулҡынландырҙы тип кенә әйтһәм, аҙ булыр, ул минең йөрәгемде көйҙөрөп алды. Ябай ғына яҙылған был шиғырҙы мин беҙҙең башҡорт поэзияһында әсә хаҡындағы иң яҡшы әҫәрҙәр рәтенә индерер инем”.

**5 –сө уҡыусы “Әсәм ҡулдары” шиғыры.**

Тәржемә өлкәһендәге ижади уңыштарын да билдәләргә кәрәк.

Рәми Ғарипов – башҡорт әҙәбиәтендә ысын мәғәнәһендә әҙәби тәржемә мәктәбен тыуҙырған әҙип. Ул бөтә донъя классик поэзияһының иң яҡшы өлгөләрен башҡорт теленә тәржемә итеү хәстәрлеген күрә, ҙур бер тәржемә антологияһы төҙөй. Уны "Минең антологиям” тип атай. Рудаки, Ғүмәр Хәйәм, Байрон, Гете, Пушкин, Лермонтов, Шевченко, Есенин, Твардовский, Гамзатов кеүек данлыҡлы шағирҙарҙың иң яҡшы өлгөләрен үҙ эсенә ала.

Рәми Ғарипов тормошта ла, ижадта ла янып йәшәй һәм эшләй. Ниндәй генә ауырлыҡтар булһа ла, ул үҙендә йәшәүгә көс, ижадҡа илһам таба.

"Аманат” ҡобайырында тел яҙмышына битараф булмаҫҡа, уны ҡәҙерләргә,

һаҡларға саҡыра:

Һай таш булма, таш булма,

Аң ғына бул телеңә,

Аң булмайса, туң булһаң,

Бер имгәк һин илеңә,

Бер түңгәк һин илеңә.

Ғәҙелһеҙлек ҡорбаны булған Рәми Ғарипов йәш быуынға үҙенең аманатын әйтеп ҡалдыра. Р. Ғариповтың телебеҙ, мәҙәниәтебеҙ тип, әрнеп яҙған “Аманат” ҡобайырынан өҙөк ......(уҡыусы).

**6 – сы уҡыусы “Аманат” ҡобайырынан өҙөк укый.**

Башҡорт әҙәбиәтенә тос өлөш индергән шағирҙың ижадында халыҡ яҙмышы, илдең бөгөнгөһөн һәм киләсәген ҡурсалау һәр саҡ үҙәк урынды биләй. Тыуған яҡ йырсыһы, шағирҙың йөрәктән сыҡҡан шиғри юлдары һәр шиғриәт һөйөүсенең рухи юлдашына әйләнгән. Шағирҙың һүҙҙәренә “Сыңрау торна”, “Салауат”, “Кәкүк”, “Уйҙарым”, “Йүрүҙән”, “Ай-һай, Салауат”, “Бәхет”, “Әсәйем ҡулдары”, “Үтте лә китте йәшлегем” һәм башҡа бик күп йырҙар яҙылған һәм бөгөн дә сәхнәләрҙә яңғырай.

Рәми Ғарипов һүҙҙәренә **”Кәкүк” йырын** тыңлап китәйек.

- Кәкүк, кәкүк!

Үпкәләмәм.

Аҙ бирһәң дә ғүмерҙе,

Бер ҡайғыһын, бер шатлығын,

Татып китәм был ерҙең!

- Тип өндәшә ул донъяға. Рәми Ғарипов ҡыҫҡа ғүмерле булһа ла, оҙон ғүмерле ижад ҡалдырҙы. Уның шиғриәте үҙенә ҡарағанда күпкә бәхетлерәк булды. Вафатынан һуң ҡалын – ҡалын китаптары, өс томлыҡ һайланма әҫәрҙәре донья күрҙе. Тере сағында шағирға һан буйынса ла, күләм буйынса ла был тиклем баҫмаларҙы ҡулына алып ҡыуанырға насип булмай. Торғонлоҡ йылдарында әсе хәҡиҡәтте ярып һалыусы, дөрөҫлөктө яҡлап көрәшеүсе Рәми Ғариповҡа ғүмер юлында күп ҡайғы-хәсрәт кисерергә тура килә һәм ғүмере фажиғәле рәүештә өҙөлә.

Рәми Ғариповтың исемен мәңгеләштереү буйынса республикабыҙҙа байтаҡ эштәр эшләнде. Уға 1992 йылда “Башҡортостандың халыҡ шағиры” тигән юғары дәрәжә, Салауат Юлаев исемендәге дәүләт премияһы бирелде. Йорт -музейы төҙөлдө. Өфөләге ул уҡыған мәктәп, республика гимназияһына әйләнеп, хәҙер Рәми Ғарипов исемен йөрөтә. Йорт музейы алдында ла, гимназия алдында ла шағирҙын бюстары күтәрелде. Рәми Ғарипов тураһында фильм төшөрөлдө, уның исемендәге әҙәби премия булдырылды. Рәми Ғарипов исемендәге урам бар.

“Рәми ағайҙы һуңғы юлға оҙатҡан көн... Епшек ҡар бураны көнө буйына тынманы. Ер менән күк тоташҡан тиерһең. Бөтә донъя ап-аҡ. Илай-илай, ауыр һулай-һулай, ыңғыраша-ыңғыраша оҙатты ап-аҡ донъя үҙенең аҡ күңелле шағирын. Аҡҡа төрөп оҙатты. Рәми ағайҙы донъяға алып килгән һәм алып киткән февраль”... Шағир китте, әммә ҡыйыу, ҡанатлы һүҙҙәре йәшәй, ижады йәшәй, йәшәйәсәк! Рәми Ғарипов халыҡ шағиры булып халҡыбыҙ хәтерендә мәңгелек һаҡланыр. Уның ижады үлемһеҙ!”.

Рәми Ғарипов һүҙҙәренә яҙылған «Көҙгө ямғыр» йыр (Рим Хәсәновтың музыкаһы) менән Бөйөк шағирыбыҙҙың ........... йәшлек юбилейына арналған сарабыҙҙы тамамлайбыҙ.

 **Ҡулланылған әҙәбиәт:**

1. Рәми Ғарипов. Тормошо һәм ижады. Китап – альбом./ Төҙ. Ҡ.Ә.Аралбаев, И.Л.Кинйәбулатов. – Өфө: Китап, 2012.- 240 бит.
2. М. Кәрим, Р. Ғарипов, Р. Бикбаев. \\ И. Ә. Шарапов,- Өфө: Китап, 2009й.-192 бит.
3. ” Киске Өфө” гәзите. 2007й.№6(216), 17-23 декабрь, 2005й., №5, 2007 й., №10, 2006й.
4. ” Шоңҡар” журналы. №1 (52), 2002й.
5. Р. Ғарипов. Бер көн. Ҡазан, Татарстан китап нәшриәте, 1994 й.
6. ” Ашҡаҙар” гәзите. №10 (6970), 2007 й.